# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 28 D’ABRIL DE 2014.

**Identificació de la sessió**

Caràcter: Ordinari

Data: 28 d’abril de 2014

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Excusa assistència el Regidor Sr. Narcís Bartis Bosch

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 31 de març de 2014, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm.33 a la 38/2014 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Comunicació de la Diputació de Girona en relació a la nova línia de subvencions “Pla Especial d’Inversions Sostenibles per a l’any 2014”.
* Escrit de Medi Ambient de la Diputació de Girona en relació als treballs de sega dels camins del municipi.
* Escrit del Departament de Territori i Sostenibilitat en el que comuniquen la celebració de la Setmana de la Mobilitat Sostenible i Segura.
* Escrit del CC del Pla de l’Estany en el que comuniquen el Decret del conveni de col·laboració del Projecte Bus Nit 2014.
* Decret del CC del Pla de l’Estany en relació a la creació de la Seu Electrònica de CCPE.
* Informació del CCPE en relació a la signatura del conveni de col·laboració interadministrativa entre l’Ajuntament i el CCPE per a la implantació de la finestreta única.
* Escrit de Prodaisa en el que adjunten la relació d’abonats al servei d’abastament d’aigua potable i que han estat informats de l’inici del procediment de la suspensió del subministrament d’aigua potable per manca de pagament de rebuts.
* Escrit de l’Ajuntament de Banyoles en el que comuniquen els ajuntaments adherits al conveni per a la implantació de la finestreta única.

La Corporació es dóna per assabentada.

Seguidament el Sr. Alcalde informa dels següents temes:

1r..- En primer lloc demana disculpes a la Corporació per a la informació errònia en relació al bus nit que va donar en la passada sessió.

Pren la paraula el regidor Sr. Lluís Freixa i diu que seria interessant que el bus nit vingués a Melianta a recollir els joves.

El Sr. Alcalde contesta que s’estan fent gestions.

2n.- Tema arbrat. Explica que s’ha retardat la plantació d’arbres en diferents llocs del municipi, ja que al haver-hi terra sobreposada tant a Vilavenut, l’espai de davant del pavelló i a l’antiga pista de tenis, el jardiner va aconsellar que la plantació es fes amb un pa de terra a cada arbre.

3r.- Camp de Futbol. Dóna compta al Ple que l’antiga junta del Futbol Fontcoberta ha començat els treballs de rec al camp de futbol.

4t.- Conveni Ajuntament Bisbat de Girona. Explica al Ple que el proper dia 8 de maig es farà un acte de visualització i una nota de premsa, i es procedirà a la signatura del conveni entre el Bisbat de Girona i l’Ajuntament de Fontcoberta.

A l’esmentat conveni, el Bisbat de Girona cedeix per a ús públic ½ hort de la rectoria, una part del jardí i l’antic cementiri. L’Ajuntament haurà de refer la paret i s’instal·larà una tanca de fusta.

Aquesta actuació potser serà finançada en part per a la Diputació, el que podria ser possible que s’hi adjuntés l’Aparcament de baix.

5è.- Ampliació de l’escola.- Les obres continuen a bon ritme tal i com s’havia previst.

6è.- Zona Industrial.- Segueix igual. Tot parat.

7è.- Ruta de les fonts.- Probablement l’1 de juny s’hi inaugurarà la ruta de les fonts i tresors de Fontcoberta.

8è.- Neteja de solars.- Es farà un ban per a. la neteja de solars. A una part de la Ciutat Jardí hi ha queixes dels veïns per una proliferació de cent peus, que no són perjudicials, però molesten. En aquesta part hi ha solars que tallen l’herba i no la recullen, això causa un efecte colateral, i a part dels cent peus, hi ha ratolins, talps i alguna serp. Per tant el ban parlarà sobre la recollida de les restes quan s’ha segat el solar.

9è.- Camins i pistes forestals. El Sr. Alcalde diu que a partir de la propera setmana, es farà una actuació en camins i pistes forestals. Que es farà més contundent on faci més falta. Explica al Ple que en relació a la sega de camins es va sol·licitar més Km. de pista forestals, va anar a parlar amb el Sr Calm, el Diputat de l’àrea, i es va acceptar la sol·licitud. Aproximadament hi haurà uns 3.000 m2 aproximadament.

**RELACIÓ A LA CONSULTA DEL DIA 9 DE NOVEMBRE DE 2014**

El Sr. Alcalde informa al Ple que en relació a l’escrit enviat per la vicepresidenta del Govern de la Generalitat de Catalunya, en el que demanava el compromís del consistori envers la consulta del dia 9 de novembre de 2014, els dos grups representats a l’Ajuntament de Fontcoberta, ERC a l’equip de govern i CIU a l’oposició, conjuntament han tramès la següent resposta

Amb aquesta nota, els dos grups representats a l’ajuntament de Fontcoberta; ERC a l’equip de govern i CiU a l’oposició, volem donar resposta a la carta on ens demanàveu el compromís d’aquest Consistori envers la consulta del dia 9 de novembre.

Tenim el convenciment que el municipalisme és la clau per configurar tant el present com el futur del nostre país i a partir del 9 de novembre se n’establiran les bases. Per això, des del nostre municipi creiem fermament que cal donar veu als ciutadans de Catalunya mitjançant una consulta i exercir, d’aquesta manera, el dret a decidir democràticament el nostre futur. Per això us volem transmetre el nostre compromís per garantir tots els mitjans, al nostre abast, per tal que aquesta consulta es pugui celebrar.

Des de l’ajuntament de Fontcoberta oferim la nostra col·laboració absoluta i donarem tot el suport al Govern de la Generalitat que ens requereixi.

Al mateix temps us comuniquem que per tal de donar-li la rellevància que li pertoca, aquesta nota serà passada en el proper Ple que se celebrarà el proper 28 d’abril.

Finalment, els dos grups i tot el teixit social del nostre municipi que donem suport a totes les iniciatives democràtiques que defensen el nostre dret irrenunciable a decidir el nostre futur, us demanem que no defalliu i us encoratgem a seguir en aquest camí tan difícil que hem iniciat però a l’hora tan transcendent i il·lusionant per tot el País.

Moltes gràcies

Visca Catalunya Lliure!!!

**5è.- APROVACIÓ DEL TEXT REFÒS DEL PLA ESPECIAL URBANÍSTIC DEL CATÀLEG DE MASIES I CASES RURALS DE FONTCOBERTA.**

Es presenta al Ple el text refós del Pla especial urbanístic del catàleg de masies i cases rurals del municipi de Fontcoberta, d’acord amb les prescripcions assenyalades en l’acord de la Comissió Territorial d’Urbanisme de Girona en sessió de 9 d’octubre de 2013, redactat pels serveis tècnics del Consell Comarcal del Pla de l’Estany .

El tècnic municipal i de conformitat amb les consideracions efectuades per la Comissió, es proposa:

1.-Aprovar el text refós del Pla especial urbanístic del Catàleg de masies i cases rurals del municipi de Fontcoberta, redactat pels serveis tècnics del Consell Comarcal del Pla de l’Estany, d’acord amb les prescripcions i consideracions efectuades per la Comissió Territorial d’Urbanisme, en sessió del dia 9 d’octubre de 2013.

2.- Enviar l’expedient degudament diligenciat, per duplicat, a la Comissió Territorial d’Urbanisme de Girona.

Es debat aquest tema, es sotmet a votació la proposta i s’aprova per unanimitat.

**6è.- SORTEIG DELS MEMBRES DE LA MESA ELECTORAL PER A LES ELECCIONS EUROPEES DEL DIA 25 DE MAIG DE 2014.**

D’acord amb el que determina el Decret de convocatòria de les Eleccions al Parlament Europeu del proper dia 25 de maig de 2014, entre el dia 26 i 30 d’abril s’ha de realitzar el sorteig dels membres de les meses electorals.

Així doncs es proposa realitzar el sorteig dels membres de les meses electorals amb l’aplicació enviada per l’oficina del cens electoral CONOCE v.3.2.3.

**MESA ÚNICA**

**TITULARS**

President Titular: Johnny Rubio Valderrama

Vocal 1r.- Esteban Ramos Vazquez

Vocal 2n .- Eva Carpio Bardera

**SUPLENTS**

President:

1r suplent.- Alba Soler Casademont

2n suplent: Silvia Ramió Pons

Vocal 1r:

1r suplent.- Esperança Vila i Colom

2n suplent.- Montserrat Pou Sant

Vocal 2n

1r suplent.- Isaac Prat Tarres

2n suplent.- M Dolores Marqueta Lopez

**7è.- PRECS I PREGUNTES**

Arribat el torn de precs i preguntes el Sr. Alcalde presenta al grup de CIU l’annex del porxo del pavelló que es va demanar en el Ple passat i es debat el tema del projecte, sense massa expectativa per aquest exercici, atès que no es disposa de pressupost per la seva construcció.

En Jaume Roura pren la paraula i diu que a la carretera de Figueres en la part del polígon, hi falta llum, ja que hi ha entre 4 i 6 faroles a la part esquerra que estan apagades.

El Sr. Alcalde diu que avisarà a la brigada que ho esmenin.

En Lluís Freixa demana quina previsió hi ha per a treure les bases de les torres de ½ tensió en el C/Mn. Pere Campolier/Ctra de Fontcoberta.

El Sr. Alcalde contesta que no hi ha previsió de treure-ho, que s’hauria de fer, que cada vegada que es faci una actuació per la zona s’aprofitarà per a treure-ho. Que fer-ho és necessari però és complicat i car.

En Lluís Freixa es queixa de que la convocatòria aquesta mes no els hi va arribar el dijous sinó el divendres.

El Sr. Alcalde es disculpa, que li sap molt greu, que va ser un malentès amb el cap de la brigada, tot i que ho varen rebre dins els terminis legals.

Pren la paraula la Sra. Consol Mas i demana perquè cap membre del grup de CIU no va formar part del jurat del Certamen Literari?

Pren la paraula la Sra. Pilar Busquets i li contesta que aquest tema ho porta en Narcís Bartis, però que els que formen part del jurat sempre són persones que estan dintre el món de l’ensenyament, normalment professors de català. Per

exemple en Narcís Bartis, en forma part com a regidor de l’Ajuntament, no corregeix, només reuneix els membres del jurat i ho coordina.

En Lluís Freixa pregunta si va haver-hi molta participació?

La Pilar Busquets contesta que sí, però que no sap el número exacte de participants. Que el jurat havia dit que les obres que s’havien presentat eren molt bones i en algun cas els havia costat decidir a qui donar el premi.

Pren la paraula la Consol Mas i pregunta si hi hagut participació de l’escola Casa Nostra?

La Pilar contesta que sí, però poca.

En relació al calendari de la neteja que es va demanar en el Ple passat en Xavier Cros diu que la planificació de la neteja es fa a grans trets, no hi ha calendari de neteja. La necessitat ve marcada per les actuacions de dia a dia, vent, pluja, algun vidre trencat en algun equipament municipal etc.

Per exemple al pavelló la neteja es fa cada dilluns.

A la Piscina es planifica a l’obertura a l’estiu.

Setmanalment es netegen els parcs infantils, el voltant del dispensari, es treuen les fulles, els excrements dels gossos, sobretot a la zona de la llar d’infants. Hi ha molt poc civisme i poca consciència. Això comporta molta feina a la brigada. També s’ha de tenir en compte que a la brigada se l’ha carregat molta altra feina com repartir agutzils, butlletins etc.

El cap de la brigada rep ordres i fer feines per a tots cantons, ell ha de coordinar-ho tot.

Seguidament pren la paraula el Sr. Alcalde i diu que a la part rural també hi ha molta feina de neteja i a més s’ha fer una actuació als camins rurals, que la brigada ha assumit una part de la feina de la poda que fins ara feia el COIET.

En Xavier Cros també diu que a tota la feina de la brigada s’ha de sumar-hi la reparació de les averies, trasllats de material, manteniment de les escoles, recollida de fulles ets. Continua dient que la gent no té massa cura de la neteja, hi ha carrers que estan plens de fulles dels arbres dels habitatges particulars.

Es debat llargament el tema de la neteja del municipi i de la feina de la brigada municipal.

En Lluis Freixa diu que molta gent els pregunta si s’ha retallat el treball que feia el Coiet a Fontcoberta, que ells com que no en són sabedors no saben què contestar.

El Sr. Alcalde el contesta i diu que sí, que com moltes altres coses. Una part de la poda l’ha fet la brigada municipal. Que els arbres de la plaça de Melianta aquesta any no s’han podat.

Pren la paraula en Jaume Roura i diu que el grup de CIU no pregunta ni volien parlar del treball que fa la brigada municipal sinó que volien parlar sobre la neteja.

En Lluís Freixa comenta que volien saber la neteja dels espais públics. Per exemple quantes hores hi estan per netejar el pavelló?

El Sr. Alcalde contesta que un matí a la setmana, però que parlar de la neteja és parlar de la brigada perquè qui fa la neteja viària a Fontcoberta és la brigada municipal.

S’acaba el punt parlant de les queixes sobre les defecacions que es troben en els carrers.

I no havent-hi més assumptes a tractar, ni més precs ni preguntes a formular, el Sr. Alcalde aixeca la sessió a les vint-i-tres hores trenta. Ho certifico.

 La Secretària